b'\n_START_ARTICLE_\nBulmastif\n_START_SECTION_\nIzvor\n_START_PARAGRAPH_\nTa pasma izvira iz Anglije, kjer so s kri\xc5\xbeanjem angle\xc5\xa1kega buldoga in mastifa \xc5\xbeeleli dose\xc4\x8di psa, ki bi imel vso mo\xc4\x8d in mogo\xc4\x8dnost mastifa (angle\xc5\xa1ke doge) in pa osebnost buldoga, katerega odlikujejo prijaznost in zanesljivost, ter velika koli\xc4\x8dina poguma, kar omogo\xc4\x8da buldogu, da je lahko dober \xc4\x8duvaj. Buldogov problem pa je ple\xc4\x8dna vi\xc5\xa1ina, ki ne prese\xc5\xbee \xc5\xa1tiridesetih centimetrov, zato ga mnogi, ki se v splo\xc5\xa1nem ne bojijo psov, enostavno ne jemljejo resno. Po drugi strani ima mastif po navadi \xc5\xa1e \xc5\xa1tirideset dodatnih centimetrov, kar ga naredi robustnega, velikega in strah vzbujajo\xc4\x8dega. Dose\xc5\xbee lahko tudi do devetdeset kilogramov._NEWLINE_S kri\xc5\xbeanjem teh dveh pasem so vzreditelji naredili psa, ki je dovolj velik in odlo\xc4\x8den. Angle\xc5\xbei so ga namre\xc4\x8d rabili za lovljenje divjih lovcev, saj jih bulmastif, ko jih je izsledil, ni raztrgal, temve\xc4\x8d se je enostavno nanje ulegel ali pa jim ni pustil zbe\xc5\xbeati na kak drug na\xc4\x8din, kar sta mu omogo\xc4\x8dali njegova velikost in te\xc5\xbea. V takih razmerah so rabili psa, ki se ni ustra\xc5\xa1il strelov pu\xc5\xa1k in ni bil tako krvolo\xc4\x8den, da bi te divje lovce po\xc5\xa1kodoval.\n_START_SECTION_\nVedenje\n_START_PARAGRAPH_\n\xc4\x8ceprav se bulmastifa zaradi njegovega robustnega videza marsikdo ustra\xc5\xa1i ob prvem sre\xc4\x8danju, marsikoga preseneti, kako je ta pes ob pravilni vzgoji prijazen. Zelo rad se bo\xc5\xbea in je hvale\xc5\xbeen vsakemu, ki mu nameni kakr\xc5\xa1nokoli pozornost, saj to vedno i\xc5\xa1\xc4\x8de. V osnovi je zelo miren, nenapadalen, vendar mo\xc4\x8dno navezan na svojega gospodarja (\xc4\x8deprav brani vsakogar, ki je njegov\xc2\xa0\xc2\xbbprijatelj\xc2\xab). Za svojega gospodarja pa je pripravljen narediti \xc5\xa1e marsikaj drugega._NEWLINE_Sicer je to pasma z zelo izrazitim in mo\xc4\x8dnim karakterjem ter neomajno voljo. Ob nepravilni vzgoji se lahko ti izpadi svojeglavosti in samovolje ponavljajo in prerastejo v velik problem. Sam po sebi je zelo u\xc4\x8dljiv, prilagodljiv in vodljiv, vendar mu moramo \xc5\xbee od samega za\xc4\x8detka posve\xc4\x8dati ogromno pozornosti, da se ne zapre vase ali postane napadalen, saj ga je v teh slu\xc4\x8dajih zelo te\xc5\xbeko oziroma nemogo\xc4\x8de obvladovati.\n_START_SECTION_\nSkrb\n_START_PARAGRAPH_\nBulmastif ne zahteva posebne nege, ki bi vklju\xc4\x8devala \xc4\x8desanje, stri\xc5\xbeenje nohtov in podobnih stvari. Na\xc4\x8deloma je zelo nezahteven, paziti je treba le na zajedavce kot so klopi ter u\xc5\xa1i. Zaradi njegove te\xc5\xbee pogosto boleha za displazijo kolkov (oziroma podobnimi boleznimi kolkov) ter je nagnjen k zasuku \xc5\xbeelodca. To sta dve zelo resni in hudi bolezni, pri \xc4\x8demer je zasuk \xc5\xbeelodca mo\xc5\xbeno preventivno prepre\xc4\x8diti (pravilno hranjenje in doziranje hrane ter nadzor gibanje po jedi), displazija kolkov pa je po navadi gensko pogojena in nanjo nimamo vpliva, delno jo lahko prepre\xc4\x8dimo s selekcijo pasem in \xc4\x8distimi rodovniki._NEWLINE_Problemati\xc4\x8dna skrb zanj se lahko poka\xc5\xbee le v tistem delu, ko mu namenjamo pozornost. To ni pes, ki bi ga enostavno zaprli v pesjak in mu zagotovili hrano in leseno lopo. Zanj je potrebno skrbeti, se mu posve\xc4\x8dati, zagotavljati veliko koli\xc4\x8dimo pozornosti in tako dalje. \xc4\x8ce vsega tega nima, postane \xc5\xbealosten in nesocializiran, nezainteresiran in napadalen. Ne pusti ve\xc4\x8d blizu ter postane nevaren. Potrebno se je zavedati, da napake pri vzgoji niso dopustne, saj jih je zelo te\xc5\xbeko oziroma nemogo\xc4\x8de odpraviti._NEWLINE_Kot vsak pes (mogo\xc4\x8de je to pri bulmastifu \xc5\xa1e bolj vidno in opazno zaradi njegove osebnosti), ima tudi ta svoje navade in rituale. Je nenaklonjen spremembam (posebej \xc4\x8de so zanj neugodnej\xc5\xa1e) in se nerad odpoveduje pribolj\xc5\xa1kom. Zato ga je potrebno \xc5\xbee zgodaj dobro nau\xc4\x8diti, kaj pomeni beseda\xc2\xa0\xc2\xbbne\xc2\xab\xc2\xa0in tako zagotoviti, da ne bi preve\xc4\x8d stvari delal po svoje.'